26 सीटों पर असर, 2024 को साधने के लिए मंत्री बालियान ने उठाई UCC कांवड़; सांसद-विधायक भी डटे
यूपी में कांवड़ यात्रा, बिहार में छठ पूजा, पश्चिम बंगाल में दुर्गा पूजा। ये त्योहार, पूजा-पाठ और यात्राएं…धर्म और आस्था की हैं। विचारों और संस्कारों की हैं। लेकिन इसमें नेता वोट बैंक भी ढूंढ़ते रहते हैं। पश्चिम बंगाल की दुर्गा पूजा में CA, NRC का
यूपी में कांवड़ यात्रा, बिहार में छठ पूजा, पश्चिम बंगाल में दुर्गा पूजा। ये त्योहार, पूजा-पाठ और यात्राएं…धर्म और आस्था की हैं। विचारों और संस्कारों की हैं। लेकिन, इसमें नेता वोट बैंक भी ढूंढ़ते रहते हैं। पश्चिम बंगाल की दुर्गा पूजा में CA, NRC का मुद्दा और पंडालों के उद्घाटन पर जमकर राजनीति हुई।
बिहार-दिल्ली में छठ पूजा पर घाटों को लेकर घमासान हुआ। अब यूपी में कांवड़ यात्रा राजनीति का नया डेस्टिनेशन है। केंद्र के मंत्री संजीव बालियान ने UCC बिल को लेकर कांवड़ यात्रा निकाली। आज संडे स्टोरी में बात "पॉलिटिक्स का नया डेस्टिनेशन.. कांवड़ यात्रा" की करते हैं।
सबसे पहले इस राजनीति की वजह को समझते चलते हैं
2024 आम चुनाव करीब है, वेस्ट यूपी की जमीन ध्रुवीकरण की राजनीति के लिए सबसे मुफीद है। यहां 26 लोकसभा सीटें और 126 विधानसभा सीटें हैं। यही वजह है कि कांवड़ यात्रा में मंत्री, सांसद, विधायक कांवड़ उठाते और कांवड़ियों की खातिरदारी करते हुए दिखाई दे रहे हैं। UCC से लेकर जनसंख्या नियंत्रण कानून, हिंदू राष्ट्र, धर्मेंद्र शास्त्री, केरला फाइल्स और राम मंदिर के पोस्टर और स्लोगन से सजे कांवड़ वाहन नजर आ रहे हैं।
अब बात यूपी की कांवड़ यात्रा की करते हैं, इस बार यात्रा में 4 से 5 करोड़ कांवड़ियों के हरि की पैड़ी और अन्य जगहों से जल उठाने का अनुमान है। शनिवार को शिवरात्रि के दिन बड़ी संख्या में कांवड़ियों ने शिवालयों मे जल चढ़ाया, ये सिलसिला अभी जारी रहेगा।
आइए अब वेस्ट यूपी की कांवड़ यात्रा के राजनीतिक मिजाज को भांपते और जांचते चलते हैं
यूपी ही नहीं, देश में कांवड़ियों का असली अखाड़ा और जमावड़ा वेस्ट यूपी ही है। यहां इस बार कांवड़ियों के साथ राजनीतिक धारा भी बह रही है। कांवड़ रथों पर धीरेंद्र शास्त्री (बाबा बागेश्वर) की तस्वीरें, हिंदू राष्ट्र के समर्थन वाले पोस्टर हैं। वाहनों पर समान नागरिक संहिता, जनसंख्या नियंत्रण, ‘केरला स्टोरी’, ‘द कश्मीर फाइल्स’ फिल्मों के भी पोस्टर दिखाई दे रहे हैं। काशी कॉरिडोर और अयोध्या के राम मंदिर के मॉडल भी हैं। हांथों में तिरंगा और अंबेडकर के पोस्टर भी दिखे। डीजे पर मोदी-योगी और अखिलेश के बोल वाले गानों पर झूमते हुए भक्त हैं।
इस सबके इतर, सबसे ज्यादा चर्चा केंद्रीय मंत्री और मुजफ्फरनगर से भाजपा सांसद संजीव बालियान की कांवड़ यात्रा ने बटोरी है। हो भी क्यों नहीं? क्योंकि कांवड़ उठाने के पीछे उनका मकसद साफ था। बालियान ने हरि की पैड़ी से कांवड़ UCC बिल के लिए उठाया। उन्होंने अपनी 80 किमी की कांवड़ यात्रा चार दिन में पूरी की। वह कांवड़ शिविरों में रुके, कावंड़ियों के साथ खाना खाया और रास्ते में कांवड़ियों को इस बिल के फायदे भी बताए।
बालियान का कहना है, “मैंने कांवड़ यात्रा के दौरान भगवान शिव की आराधना की और प्रार्थना की कि भविष्य में समान नागरिक संहिता (UCC) के कानून का मसौदा तैयार हो जाए।”
सीएम योगी और कांवड़ियों का स्नेह कोई नई बात नहीं है। हर बार की तरह सीएम योगी हेलिकॉप्टर के जरिए खुद कांवड़ियों पर फूल बरसाने पहुंचे। सीएम योगी का हेलिकॉप्‍टर मोदीपुरम उतरा, यहां से वह दिल्ली-देहरादून हाईवे पर बने मंच पर पहुंचे, जहां उन्होंने शिवालयों की ओर बढ़ रहे कांवड़ियों पर फूल बरसाए। करीब 10 म‍िनट रुकने के बाद सीएम योगी रवाना हो गए। सीएम का हेलिकॉप्टर बागपत के पुरामहादेव के ऊपर भी उड़ा, यहां भी कांवड़ियों पर फूल बरसाये।
भाजपा के अलावा बाकी पार्टियों के नेता तो कांवड़ियों के बीच कम दिखे, लेकिन रालोद मुखिया जयंत चौधरी इस शिवालय पहुंचे। उन्होंने बागपत स्थित पुरा महादेव मंदिर में जलाभिषेक किया। उन्होंने किसान भवन मंदिर समिति को दान कर बड़े राजनीतिक संकेत भी दिए।
ये तो बात कुछ बड़े राजनीतिक दिग्गजों की रही। स्थानीय मंत्री, सांसद, विधायक तो हफ्ते भर से कांवड़ शिविरों और कांवड़ियों के बीच में जमे हुए हैं। MLC धर्मेंद्र भारद्वाज ने मोदी को 2024 में तीसरी बार प्रधानमंत्री बनाने के लिए 150 किमी की डाक कांवड़ निकाली। समर्थकों को अपनी फोटो वाली टी-शर्ट पहनाई।
प्रदेश सरकार के मंत्री कपिलदेव अग्रवाल, जसवंत सैनी, दिनेश खटीक, नरेश कश्यप, डॉ. सोमेंद्र तोमर और केपी मलिक हर वक्त कांवड़ियों और उनके शिविरों में ही नजर आए। राज्यसभा सांसद डॉक्टर लक्ष्मीकांत वाजपेयी और मेरठ-हापुड़ सांसद राजेंद्र अग्रवाल भी कांवड़ शिविरों में डटे रहे। भाजपा के पश्चिमी क्षेत्र के अध्यक्ष सतेंद्र सिसौदिया 14 लोकसभा क्षेत्रों के तमाम कांवड़ शिविरों के चक्कर लगाए, उन्होंने कांवड़ियों से बातचीत करके मुद्दे और माहौल को समझा।
9 प्वाइंट्स में कांवड़ यात्रा और सियासी मायने समझिए
हर चुनाव में सीएम योगी उठाते हैं कांवड़ियों और हिंसा का मुद्दा, 2022 में भाजपा ने 85% सीटें जीतीं
1- वैसे तो कांवड़ पूरी यूपी में निकलती है, लेकिन असली उत्सव का माहौल वेस्ट यूपी में होता है। यही वजह है कि भाजपा का कांवड़ यात्रा के दौरान सबसे ज्यादा यहीं पर फोकस होता है। सीएम खुद यहां आते हैं।
2- कांवड़ की राजनीति वेस्ट यूपी में 2015 के आसपास शुरू हुई। इसी दौरान समाजवादी पार्टी की सरकार ने डीजे पर प्रतिबंध लगा दीए। कुछ जगहों पर सांप्रदायिक हिंसा भी हुई। इसके बाद कांवड़िए भड़क गए। भाजपा ने इसे बड़ा मुद्दा बना दिया।
3- 2017 में भाजपा सरकार में आई तो सीएम योगी ने कांवड़ियों की सुविधा में कोई कसर नहीं छोड़ा, समय-समय पर सपा पर निशाना भी साधा।
4- पिछले विधानसभा चुनाव में योगी ने वेस्ट यूपी की एक रैली में कहा, ‘जब हमारी सरकार आई, तो हमने कांवड़ियों को फूलों की पंखुड़ियों से सम्मानित करने और दंगाइयों पर नजर रखने के लिए हेलिकॉप्टर तैनात किए। अब कांवड़ यात्रा होती है और माहौल खराब नहीं होता है।’
5- वेस्ट यूपी के जिन इलाकों में इस कांवड़ की सबसे ज्यादा धूम होती है, उस इलाके में 24 जिलों में 26 लोकसभा और 126 विधानसभा सीटें हैं। बात विधानसभा चुनाव की करें, तो 2017 में 126 सीटों में से भाजपा ने करीब 100 (79%) सीटें जीती थीं। 2022 के विधानसभा चुनाव में भाजपा ने करीब 85 (67%) जीतीं।
6- 2022 में सपा और रालोद गठबंधन ने 126 सीटों में से 41 (32%) पर जीत हासिल की। रालोद जो 2017 के चुनावों में एक सीट पर सिमट गई थी। इस चुनाव में रालोद 33 सीटों पर लड़ी और आठ पर जीत हासिल की।
7- 2019 के लोकसभा चुनाव में भाजपा को 2014 की तुलना में 5 सीटों का नुकसान हुआ, वजह सपा-बसपा और रालोद का गठजोड़ था।
8- राजनीतिक जानकार बताते हैं कि 2024 के लोकसभा चुनावों से पहले भाजपा अपने हार्डकोर मुद्दों को दोबारा जिंदा करना चाहती है, यही वजह है कि कांवड़ यात्रा में UCC जैसे मसले उठ रहे हैं।
9- वेस्ट यूपी धुव्रीकरण की राजनीति सबसे ज्यादा कामयाब होती है। 2014 में यहां मुजफ्फरनगर का दंगा सबसे बड़ा मुद्दा था, तो 2019 में पलायन बड़ा मुद्दा बना। अब कांवड़ जैसी धार्मिक यात्रा भाजपा को कितनी संजीवनी देगी ये तो वक्त ही बताएगा।
अब UCC पर कांवड़िए की राय पढ़िए...
अब कुछ तस्वीरों में कांवड़ यात्रा...
पश्चिम बंगाल- यहां भाजपा और तृणमूल करती हैं पूजा पंडालों का उद्धाटन
पश्चिम बंगाल में हर बार दुर्गा पूजा पर सियासी रंग चढ़ता है। पिछले आम चुनाव के बाद से भाजपा यहां सत्तारूढ़ तृणमूल कांग्रेस के एकाधिकार को कड़ी चुनौती दे रही है। 2019 की दुर्गा पुजा में पार्टी ने पूरे राज्य में 3,000 से ज्यादा स्टॉल लगाए। यहां से पार्टी की नीतियों और NRC की खूबियों, ममता सरकार की नाकामियों का प्रचार किया।
तृणमूल कांग्रेस ने भी स्टॉल सजाए। उसने यहां पर NRC के खिलाफ प्रचार और राज्य सरकार की उपलब्धियों के पर्चे बांटे। ऐसा यह पहली बार वहां की राजनीति में हुआ। सीएम ममता हर साल वहां सैकड़ों दुर्गा पूजा पंडालों का उद्घाटन करती हैं। हां, अब उन्हें इस मामले में भाजपा से भी टक्कर मिलने लगी है।
2020 में प्रधानमंत्री मोदी दुर्गा पूजा के वक्त ‘पूजोर शुभेच्छा” कार्यक्रम किया था। इसका 78 हजार से ज्यादा बूथों पर लाइव प्रसारण हुआ था। मोदी ने कोलकाता के पूजा पंडाल का उद्घाटन भी किया था।
बिहार- छठ पूजा की राजनीति अब दिल्ली और मुंबई तक पहुंच गई है
छठ पूजा अब बिहार से निकलकर दिल्ली और मुंबई तक पहुंच चुकी है। यही वजह है कि हर त्योहार में इस पर राजनीति भी जमकर होती है। यह राजनीति बिहार नहीं, दिल्ली और मुंबई में भी होने लगी है। दिल्ली में हर बार भाजपा और आम आदमी पार्टी यमुना किनारे आपस में घाटों की साफ-सफाई के लिए भिड़ते हैं। बिहार में राजनीति तो घर के बेडरूम तक पहुंच जाती है।
कुछ साल पहले सुशील मोदी ने छठ पूजा से पहले ट्विट किया, ''करोड़ों रुपयों के मॉल, मिट्टी और जमीन घोटाले में फंसने पर जिनके बेटों ने तंत्र-मंत्र और वास्तु दोष निवारण के नाम पर करोड़ों रुपए पानी की तरह बहा दिया उनकी माता श्री राबड़ी देवी अब संकट से मुक्ति के लिए छठ करने की दुविधा में हैं।''
इस पर तेजस्वी ने रिप्लाई करते हुए ट्वीट किया, ''छठ माई पर ज्यादा पटर-पटर कर रहे हो, पहले ये बताओ आपकी धर्मपत्नी "Mrs Jessie George" छठ पूजा करती हैं या नहीं? बिहारी छठ मैया का अपमान सहन नहीं करेंगे, समझें''।
यही नहीं पिछले विधानसभा चुनाव में मोदी ने रैली में कहा था, “मां आप छठ पूजा मनाइए, आपका बेटा दिल्ली में बैठा, आपको कोई दिक्कत नहीं आने देगा।”
इनपुट- शालू अग्रवाल, ग्राफिक्स- राजकुमार गुप्ता
इस लिंक को भी पढ़िए...
सीमा पाकिस्तानी जासूस तो नहीं? रिहा हुई पर शक बरकरार:ISI से कनेक्शन,टूटा फोन और सिम बदलने की कड़ियां जोड़ रहीं खुफिया एजेंसियां
एक था टाइगर…फिल्म आपने भी देखी होगी। उसमें दो किरदार थे… टाइगर (इंडियन जासूस) और जोया (पाकिस्तानी जासूस)। कुछ इसी तरह की स्टोरी नोएडा से है। यहां टाइगर तो नहीं है, लेकिन सीमा गुलाम हैदर की जोया जैसी कहानी जरूर है। पूरी खबर पढ़ें...